

ที่ มท ๐๘๑๖.๒/ว  กรมส่งเสริมการปกครองท้องถิ่น

 ถนนนครราชสีมา เขตดุสิต

 กทม. ๑๐๓๐๐

 ตุลาคม ๒๕๖6

เรื่อง แจ้งปฏิทินการดำเนินงานการจัดสรรเงินอุดหนุนนักเรียนยากจนพิเศษแบบมีเงื่อนไข (นักเรียนทุนเสมอภาค)
 .ภาคเรียนที่ ๒ ปีการศึกษา ๒๕๖๖

เรียน ผู้ว่าราชการจังหวัด ทุกจังหวัด

อ้างถึง หนังสือกรมส่งเสริมการปกครองท้องถิ่น ที่ มท ๐๘๑๖.๒/ว ๑๙๘๖ ลงวันที่ ๑๕ พฤษภาคม ๒๕๖๖

สิ่งที่ส่งมาด้วย สำเนาหนังสือกองทุนเพื่อความเสมอภาคทางการศึกษา ที่ กสศ ๐๔/๕๗๗๕/๒๕๖6

ลงวันที่ ๑๖ ตุลาคม ๒๕๖6 จำนวน 1 ชุด

 ตามที่ กรมส่งเสริมการปกครองท้องถิ่นแจ้งปฏิทินการดำเนินงานการจัดสรรเงินอุดหนุนนักเรียนยากจนพิเศษแบบมีเงื่อนไข (นักเรียนทุนเสมอภาค) ภาคเรียนที่ ๑ ปีการศึกษา ๒๕๖๖ ให้องค์กรปกครองส่วนท้องถิ่นทราบ และกำกับติดตามให้สถานศึกษาเตรียมความพร้อมในการดำเนินงานให้ถูกต้อง ครบถ้วน เป็นไปตามคู่มือการดำเนินงานและระยะเวลาที่กำหนดไว้ตามปฏิทินการดำเนินงาน โดยมีสถานศึกษาสังกัดองค์กรปกครองส่วนท้องถิ่นได้ร่วมดำเนินงานคัดกรองและได้รับจัดสรรเงินอุดหนุนนักเรียนยากจนพิเศษแบบมีเงื่อนไข (นักเรียนทุนเสมอภาค) ให้แก่นักเรียนตามปฏิทินในภาคเรียนที่ ๑ ปีการศึกษา ๒๕๖๖ นั้น

 กรมส่งเสริมการปกครองท้องถิ่น ได้รับแจ้งจากกองทุนเพื่อความเสมอภาคทางการศึกษาว่า ได้จัดทำปฏิทินการดำเนินงานการจัดสรรเงินอุดหนุนนักเรียนยากจนพิเศษแบบมีเงื่อนไข (นักเรียนทุนเสมอภาค) ประจำภาคเรียนที่ ๒ ปีการศึกษา ๒๕๖๖ เรียบร้อยแล้ว จึงขอความร่วมมือจังหวัดแจ้งองค์กรปกครองส่วนท้องถิ่น ดังนี้

๑. แจ้งปฏิทินการดำเนินงานการจัดสรรเงินอุดหนุนนักเรียนยากจนพิเศษแบบมีเงื่อนไข (นักเรียนทุนเสมอภาค) ประจำภาคเรียนที่ ๒ ปีการศึกษา ๒๕๖๖ ให้สถานศึกษาทราบเพื่อให้สามารถดำเนินการได้ทันระยะเวลาที่กำหนด

๒. สร้างความเข้าใจและให้คำแนะนำสถานศึกษาในการดำเนินงาน รวมทั้งกำกับ ติดตาม สถานศึกษาในการบันทึกข้อมูลให้มีความถูกต้อง ครบถ้วน ตามคู่มือการปฏิบัติงานของโครงการอย่างเคร่งครัด

รายละเอียดปรากฏตามสิ่งที่ส่งมาด้วย

จึงเรียนมาเพื่อโปรดพิจารณา

ขอแสดงความนับถือ

 อธิบดีกรมส่งเสริมการปกครองท้องถิ่น

กองส่งเสริมและพัฒนาการจัดการศึกษาท้องถิ่น
กลุ่มงานยุทธศาสตร์การพัฒนาการจัดการศึกษาท้องถิ่น

โทรศัพท์/โทรสาร ๐ ๒๒๔๑ ๙๐๐๐ ต่อ ๕๓๒๖

ไปรษณีย์อิเล็กทรอนิกส์ saraban@dla.go.th

ผู้ประสานงาน นางสาวศิริพรรณ สิงห์ห่วง โทร. ๐๙ ๘๘๓๐ ๗๙๗๒